
	ASUTUS
	TÄHELEPANEKUD
	HAKA

	TÜ
	Tartu Ülikool nõustub mitme kavandatud muudatusega. Toetame kvaliteedikriteeriumi 4 „Õppe kavandamine ja õppekavad“ kavandatud muudatust tuua esile õppekavade sisehindamise tulemuste põhjal tehtud parendused. Samuti pooldame tõendite „Lõpetanute töölerakendumine“ ja „Lõpetanute edasiõppimine“ ühendamist üheks tõendiks ning hindamisvaldkonna III „Teadus-, arendus- ja/või muu loometegevus“ kavandatud muudatusi ehk loobumist TAL-i andmete kohustuslikust esitamisest Frascati valdkondade kaupa. 

Tartu Ülikool ei toeta 
1. näitaja „Õppe rahastus üliõpilase kohta“ viimist täiendavate tõendite hulka. Ülikooli hinnangul peaks see näitaja olema esitatud riiklikul tasandil ühtsel ja võrreldaval kujul kõigi institutsionaalselt akrediteeritavate kõrgkoolide kohta. Tegemist on olulise tõendiga, mis aitab hinnata, kui palju vahendeid on kõrgkoolil õppe korraldamiseks ühe üliõpilase kohta. Seetõttu on vajalik töötada näitaja arvutamiseks välja ühtne ja selge metoodika. Tartu Ülikool teeb ettepaneku, et metoodika töötaks välja riik. Kuni ühtset metoodikat ei ole kokku lepitud, võib näitajat käsitada täiendava tõendina. 
2. Probleem on kahe näitajaga, mis põhinesid seni riiklikult korraldatud uuringutel Eurostudent ja Eurograduate (varem riiklik vilistlasuuring) ning mis nüüd on määratud kõrgkooli kogutavate kohustuslike tõendite sekka. Ühelt poolt on väga kahetsusväärne, et riik kogub kõrgkoolide kaupa võrreldavaid andmeid, mida ei saa institutsionaalsel akrediteerimisel kasutada. Teisalt ei ole õigustatud nende näitajate kohustuslikuks tegemine kõrgkoolidele, kes on seni eeldanud, et neid andmeid kogub riik. Mõistame seletuskirjas esitatud põhjendust, kuid see ei ole sobiv lahendus olukorras, kus osa kõrgkoole on institutsionaalse akrediteerimise protsessi juba alustanud või alustamas. Seetõttu ei toeta Tartu Ülikool tõendite „Üliõpilaste kuuluvustunne ja tagasiside tugiteenustele“ ning „Vilistlaste rahulolu õppe kvaliteediga“ lisamist kõrgkoolis kogutavate kohustuslike tõendite hulka. Need peaksid olema kõrgkooli valikul esitatavad täiendavad tõendid seni, kuni tekkinud olukord on lahenenud. 
3. Samal ajal võiks kaaluda tõendist „Üliõpilaste kuuluvustunne ja tagasiside tugiteenustele“ loobumist. Muudetud dokumendis on kvaliteedikriteeriumi 6 juures kõrgkoolis kogutava tõendina nimetatud „Üliõpilaste ja (kui asjakohane) õpilaste tagasiside tugisüsteemidele, sh nõustamisele“. Tõend „Üliõpilaste kuuluvustunne ja tagasiside tugiteenustele“ kattub sellega osaliselt, sest tugisüsteem ja tugiteenus võivad õppija kogemuse kohaselt olla osaliselt samad või raskesti eristatavad. Kahe sarnase tõendi eraldi esitamine ei anna hindamisele selget lisaväärtust. Lisaks ei ole kuuluvustunde mõiste piisavalt täpselt piiritletud. Ei ole selge, kas hinnata soovitakse kõrgkoolipõhist identiteeti, kogukonnatunnet, kaasatust, õppijate eripäradega arvestamist või tugisüsteemide mõju õppija heaolule. 

Lisaks peab Tartu Ülikool oluliseks rõhutada, et teadusmahuka ülikooli institutsionaalsel akrediteerimisel peab komisjoni kuuluma üks kuni kaks liiget, kellel on teaduskorralduse ja teadustegevuse strateegilise juhtimise või tippjuhi kogemus teadusülikoolis või võrreldavas teadusasutuses. Eesmärk on tagada, et teadus-, arendus- ja/või muu loometegevust hinnatakse sisuliselt pädevalt ning teadusmahuka ülikooli eripära arvestades. 

Samuti teeb Tartu Ülikool HAKA-le ettepaneku täpsustada kavandatavas eneseanalüüsi koostamise juhendis järgmisi teemasid. 
1. Kvaliteedikriteeriumi 3 juures tuleb selgitada, miks on oluline esitada tõendeid töötajate ja üliõpilaste rahulolu kohta väliskommunikatsiooniga. Töötajate ja üliõpilaste vaates on ülikooli toimimise ning kvaliteedikultuuri seisukohalt tähtsam rahulolu sisekommunikatsiooni ja sisemise infovahetusega. Väliskommunikatsiooni hindamisel on asjakohasemad sihtrühmad pigem sisseastujad, vilistlased, tööandjad, koostööpartnerid ja laiem avalikkus. Seetõttu võiks juhendis selgitada, kuidas seda tõendit käsitada, nt kas oleks võimalik kitsendada seda sisseastujatega. 
2. Lisaks tuleb täpsustada, mida on juhendis mõeldud infojuhtimise all. Infojuhtimine võib hõlmata andmete, dokumentatsiooni ja teadmuse haldamist, juhtimisinfo kasutamist, infosüsteemide haldamist ning infovahetuse korraldust. Veel kuulub infojuhtimise alla ka kommunikatsioon, mis tuleb aga esitada eraldi tõendina. Selgem määratlus aitaks kõrgkoolidel mõista, milliseid protsesse ja tõendeid hinnatakse. 

Kokkuvõttes palume vältida olukorda, kus riiklikult kogutavate andmete väljaandmisega seotud probleem lahendatakse kõrgkoolidele uute kohustuslike andmekogumisülesannete lisamisega, eriti kuna osa kõrgkoole on hindamisprotsessi juba alustanud või alustamas.
	Täname Tartu Ülikooli sisuka tagasiside eest.
1. Nõustume vajadusega töötada riiklikul tasandil välja ühtne ja selge metoodika õppe rahastuse arvutamiseks õppija kohta. Ühtset metoodika väljatöötamiseni käsitleme õppe rahastust üliõpilase kohta täiendava tõendina.
2. Loobume tõendist „Üliõpilaste kuuluvustunne ja tagasiside tugiteenustele“, kuna see kattub 6. kriteeriumi tõendiga „Üliõpilaste ja (kui asjakohane) õpilaste tagasiside tugisüsteemidele, sh nõustamisele“
3. Vilistlaste tagasiside õppe kvaliteedile on meie hinnangul oluline õppekavade sisehindamisel, mistõttu ei pea me asjakohaseks selle viimist valikuliste tõendite alla. Küll aga oleme nõus, et praeguses sõnastuses võib kõrgkoolidel jääda mulje, et nad peavad läbi viima eraldi vilistlasuuringut, mistõttu otsustasime mitte lisada seda eraldi tõendina kõrgkooli poolt kogutavate kohustuslike tõendite alla, vaid täiendada 4. kriteeriumi alla kuuluva tõendi sõnastust ning sõnastame kõrgkoolis kogutava tõendi „Õppijate tagasiside õppekavadele ja näited tagasiside põhjal tehtud parendustegevustest“  järgnevalt:  „Õppijate ja vilistlaste tagasiside õppekavadele ja näited tagasiside põhjal tehtud parendustegevustest“. Eeldame, et kõrgkooli erinevates üksustes võivad olla õppekavade spetsiifikast tulenevalt erinevad lähenemisviisid, kuidas küsitakse vilistlaste tagasisidet õppekava ja selle rakendamise kvaliteedile. Oluline, et kõrgkooli tasandil oleks olemas teadmine nende erinevate lähenemisviiside kohta ning kindlust, et vilistlaste tagasisidet on arvesse võetud. 
Arvestame TÜ soovitustega hindamiskomisjoni koostamise osas ning jätkuvalt ootame kõigi kõrgkoolide ettepanekuid võimalike komisjoni liikmete osas.

TÜ toob välja vajaduse täpsemalt selgitada
· Mida tähendab väliskommunikatsioon tõendis ”Töötajate- ja õppijate rahulolu sise- ja väliskommunikatsiooniga”?
· Kuidas mõista “infojuhtimist”.

· Tõendeid tuleb mõista 3. kvaliteedikriteeriumi ja suuniste kontekstis – kriteerium ja suunised loovad konteksti selleks, kuidas ja milliseid tõendeid kriteeriumile vastavuse analüüsiks kasutatakse. Tõendid on jäetud piisavalt üldiseks, et kõrgkool saaks kriteeriumile vastavuse analüüsis kasutada endale olulisi ja kõnekaid tõendeid. Selguse huvides muudame kohustuslike tõendite sõnastust vastavalt:  
· Töötajate rahuloluküsitluse tulemused: rahulolu töötingimustega, kommunikatsiooniga, infojuhtimisega, tulemuste analüüs ja parendustegevused
· Õppijate rahuloluküsitluse tulemused: rahulolu õppe- ja TAL taristu tingimustega, sh digiõppe keskkonnaga, kommunikatsiooniga, infojuhtimisega, tulemuste analüüs ja parendustegevused. 




	TalTech
	Üldiselt toetame muudatuste eesmärki viia tõendite loetelu paremini kooskõlla tegelikult kättesaadavate andmete ning kõrgkoolide võimalustega neid koguda ja kasutada. Esitame alljärgnevad ettepanekud. 
1. Kvaliteedikriteerium 5 Õppetegevus: 
Tõend „Vilistlaste rahulolu õppe kvaliteediga (Eurograduate vm uuringust)“ viiakse kõrgkoolis kogutavate tõendite alla ning kustutatakse sulgudes olev tekst, kuna arutelus HTM töötajatega ilmnes, et kõrgkooli jaoks relevantsete Eurograduate detailandmete väljastamine ei ole võimalik. Eeldame, et kõrgkool uurib ise, mil määral on vilistlased rahul õppe kvaliteediga, ning seetõttu on tõend viidud kõrgkooli poolt kogutavate tõendite alla. 
Teeme ettepaku tõsta tõend "Vilistlaste rahulolu õppe kvaliteediga" vabatahtlikult kõrgkooli poolt esitavate täiendavate tõendite hulka nagu on ka tööandjate tagasiside. Vilistlaste rahulolu õppe kvaliteediga mõõdeti varasemalt HTMi poolt koordineeritud Eurograduate uuringu raames ja seetõttu enamik kõrgkoole ei viinud läbi oma vilistlasuuringuid. Vilistlasuuringuid läbi viinud kõrgkoolide kogemus on aga see, et vastanute vähese osakaalu tõttu on õppekavapõhiste järelduste tegemine suur väljakutse ja enamasti ka võimatu. TalTech ei ole siiani korraldanud eraldi vilistlasküsitlust õppekvaliteedi teemal. Ülikool hoiab sidet vilistlastega ja kogub neilt tagasisidet õppetegevuse kohta läbi mitmete tegevuste, sh näiteks programminõukodade kaudu, kuhu kuuluvad tööandjate esindajatena valdavalt TalTechi vilistlased. Õppe kvaliteedi kohta annavad tagasisidet ka lõpetamise faasis olevad üliõpilased lõpetajate uuringu kaudu. Kuna õppekavad on pidevas arengus, siis saab ülikool asjakohasemaid õppekavade kohta käivaid arendusettepanekuid just äsja lõpetanutelt mitte vilistlastelt, kelle õpingutest on möödas mitmeid aastaid. Arvestades, et TalTechi institutsionaalne akrediteerimine toimub juba 2028.aastal, siis ei ole ka võimalik nii kiiresti välja töötada vilistlaste tagasiside metoodika ning koguda piisavalt andmeid järelduste tegemiseks.  
2. Kvaliteedikriteerium 6 Õppimise ja õpetamise tugisüsteemid 
Tõend „Üliõpilaste kuuluvustunne ja tagasiside tugiteenustele (Eurostudent vm uuringust)“ viiakse kõrgkoolis kogutavate tõendite alla ning kustutatakse sulgudes olev tekst, kuna arutelus HTM töötajatega selgus, et kõrgkooli jaoks relevantsete Eurostudent detailandmete väljastamine ei ole võimalik. 
Teeme ettepaneku tõsta andmed üliõpilaste kuuluvustunde ja tagasiside tugiteenustele kohta samuti täiendavate tõendite alla. Ülikool ei ole varasemalt selliseid küsitlusi korraldanud ja puuduv vastav võrreldav andmestik, millest lähtuvalt arengut hinnata. Tugiteenuste kasutamise vajadus on üliõpilaste hulgas ebaühtlane ning isegi kui ülikool korraldaks eraldi küsitluse tugiteenustega rahulolu kohta ei oleks vastajate arv nii suur, et see kirjeldaks enamuse tudengite arvamust ja sellele tuginedes oleks otstarbekas otsuseid teha. 
3. Hindamisvaldkond III TEADUS- ARENDUS- JA/VÕI MUU LOOMETEGEVUS (TAL) 
HAKA loobub nõuetest esitada eneseanalüüsis andmed Frascati valdkondade lõikes kuna ETIS ei võimalda vajaliku detailsusega andmete (tulude maht, teaduspublikatsioonide arv, doktorandid/doktoritööde kaitsmine) kuvamist. Andmed Frascati lõikes on lubatud akrediteeritaval endal esitada, kuid kohustus puudub. 
Sellega seoses palume täpsustada järgmist küsimust: 
Millele tuginedes otsustatakse TA asutuste evalveeringu säilimine seni positiivselt evalveeritud valdkondades juhul, kui Frascati jaotuse andmeid ei esitata?
	Täname Tallinna Tehnikaülikooli sisuka tagasiside eest. 
1. Viime kohustusliku keskselt kogutava tõendi „ Vilistlaste rahulolu õppe kvaliteediga (Eurograduate vm uuringust) jaotise „täiendavad tõendid kõrgkooli valikul“ alla. Täpsustame tõendi „Vilistlaste rahulolu õppe kvaliteediga“ sõnastust. Sisuliselt on ootus, et õppe kavandamisel ja õppekavade sisehindamisel arvestatakse mh vilistlaste tagasisidega. Sellest tulenevalt sõnastame kõrgkoolis kogutava tõendi 
ümber „Õppijate ja vilistlaste tagasiside õppekavadele ja näited tagasiside põhjal tehtud parendustegevustest“. 
2. Loobume tõendist „Üliõpilaste kuuluvustunne ja tagasiside tugiteenustele“, kuna see kattub suures osas 6. kriteeriumi tõendiga „Üliõpilaste ja (kui asjakohane) õpilaste tagasiside tugisüsteemidele, sh nõustamisele“.
3. Vastuseks küsimusele: Millele tuginedes otsustatakse TA asutuste evalveeringu säilimine seni positiivselt evalveeritud valdkondades juhul, kui Frascati jaotuse andmeid ei esitata? 
Sisuliselt hinnatakse akrediteerimise raames  ülikooli ja evalveeritud rakenduskõrgkooli võimekust tagada ja edendada TAL valdkonna kui terviku kvaliteeti. Selle tõendamiseks ei ole vaja ilmtingimata esitada andmeid Frascati valdkondade lõikes, vaid segmenteerida andmeid kas struktuuriüksuste või ETISe valdkondade lõikes, olenevalt juhtimise loogikast. Iga ülikooli ja evalveeritud rakenduskõrgkooli institutsionaalse akrediteerimise eel teeb ETAg väljavõtte InCites andmebaasist ning edastab selle nii kõrgkoolile kui hindamiskomisjonile. See väljavõte, mis sisaldab ka trendi, on täiendav informatsioon nii kõrgkoolile kui hindamiskomisjonile. Eeldame, et kui väljavõte peaks näitama negatiivseid trende, on kõrgkool oma eneseanalüüsis need ka välja toonud ning analüüsinud ja kavandanud arendustegevusi. Vastavalt TAIKSile jäävad teadusvaldkondade positiivsed elvaveerimisotsused kehtima juhul, kui institutsionaalsel akrediteerimisel on hindamisvaldkond “Teadus-, arendus- ja/või muu loometegevus” hinnatud nõuetele vastavaks. Eraldi hinnanguid teadusvaldkondadele institutsionaalsel akrediteerimisel ei anta. Juhul kui InCites väljavõtte põhjal peaks tõesti selguma, et mõnes Frascati valdkonnas on toimunud drastiline langus ning kõrgkool ei ole kavandanud arendustegevusi, on ministril võimalik teha kõrgkoolile ettepanek läbida selles valdkonnas uuesti evalveerimine.

	ELA
	Eesti Lennuakadeemia tutvus dokumendis „Kõrgkooli institutsionaalse akrediteerimise nõuded
ja korraldus“ kavandatavate muudatustega ja kooskõlastab juhendi muudatused.
	

	KUS
	
Olen tutvunud HAKA muudatusettepanekutega ja nendega nõus. Selgusele aitas oluliselt kaasa HAKA poolt kõrgkooli tehtud külastus. Suur tänu põhjaliku töö eest!
	

	TKK
	Tallinna Tervishoiu Kõrgkoolil ei ole dokumentide kohta
muudatusettepanekuid ning oleme nõus need kooskõlastama.
	

	TKTK
	Tallinna Tehnikakõrgkoolil nimetatud dokumendi osas täiendused ja ettepanekud puuduvad.
	



	
	
	



